Foto’s: Bejaarde tydens plaasaanval aan ore rondgesleepMartin Coetsee (66) Waarskuwing: Die foto’s onderaan die berig kan sensitiewe lesers ontstel. Niemand is nog in hegtenis geneem in verband met die aanval op Martin Coetsee (66) op sy plaas naby Makwassie in Noordwes nie. Martin is Maandag vroegoggend in sy plaashuis op Oersonskraal oorval, vermoedelik kort nadat sy vrou, Connie, die huis verlaat het om ŉ skoolbus na die Schweizer-Reneke-omgewing te bestuur. Na wat verneem word, het drie aanvallers die huis dopgehou en toegeslaan toe sy vertrek het. Hulle het plaaswerkers vasgebind en Martin oorval terwyl hy nog geslaap het. Hulle het hom met ŉ voorwerp geslaan en aan sy ore van vertrek na vertrek gesleep en later aan ’n bed vasgebind. Die aanvallers het huisraad, skootrekenaars en vuurwapens gesteel. Die werkers het die bure se hulp ontbied nadat hulle geslaag het om hulself te bevry. Coetsee is in ŉ ernstige toestand na die Tshepong-staatshospitaal in Klerksdorp geneem. Martin se dogter, Mariska, het Woensdag aan Maroela Media gesê haar pa is reeds na ŉ gewone saal oorgeplaas en dat sy lewe buite gevaar is. “Hy het egter nog baie pyn. Hy praat baie min en as hy praat, sukkel hy. Hy het gisteraand [Dinsdag], omdat hy nog so deurmekaar is, per ongeluk sy kateter en ŉ pyp wat in sy long was, uitgeruk. Die pyp is in sy long geplaas omdat een van sy longe platgeval het,” het Mariska gesê. Sy sê verder hy is baie swak en raak naar as hy iets eet. Volgens Mariska is haar ma ‘oukei’, maar verwyt glo haarself omdat sy nie tydens die aanval daar was en dalk iets kon doen om die aanval te keer nie. Mariska en Connie bly tans by familie in Klerksdorp. Lt.kol. Sabata Mokgwabone, polisiewoordvoerder in Noordwes, het Woensdagoggend gesê die polisie is nog op soek na die aanvallers. Hier volg foto’s wat Mariska van haar pa en die plaashuis geneem het. WAARSKUWING: Die foto’s mag sensitiewe lesers ontstel. [nggallery id=125]